Vuurwapens tydens aanval op polisiestasie gesteelKareedouw-polisiestasie in die Oos-Kaap Die polisie in die Oos-Kaap het ŉ groot soektog van stapel gestuur ná vier gewapende mans Saterdagoggend omstreeks 01:30 op die Kareedouw-polisiestasie toegeslaan het. Kapt. Gerda Swart, woordvoerder van die polisie, het gesê die mans het op die gemeenskapsdienssentrum toegeslaan en die konstabel aan diens oorval. “Die verdagtes het vuurwapens uit die kluis en ŉ polisiehandradio verwyder,” het sy gesê. “Die konstabel het alarm gemaak nadat die rowers in ŉ onbekende voertuig gevlug het.” Swart het gesê alle betrokke rolspelers is dadelik ontplooi. “ŉ Groot soektog na die verdagtes duur voort. ŉ Saak van gewapende roof word ondersoek.” Lt.genl. Liziwe Ntshinga, provinsiale polisiekommissaris, het die aanval ten sterkste veroordeel. “Ons sal hierdie rowers aankeer en nie rus totdat hulle almal aangekeer is nie. ŉ Taakspan van ervare speurders, insluitend die direktoraat vir prioriteitsmisdaadondersoeke (die Valke), is aangestel om dié diewe aan te keer.” Hy doen ŉ beroep op enigiemand met inligting om na vore te kom. Inligting kan aan die ondersoekbeampte, ao Walter Wait, gestuur word by 071 481 2939. Maroela Media verneem vertroulik twee R5-gewere en drie 9 mm-pistole is uit die kluis gesteel. Swart wou dit egter nie bevestig nie, omdat die inligting operasioneel sensitief is.